
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  10.02.2010

	Nr.
	  26/843




Către,

BIROUL PERMANENT AL
CAMEREI DEPUTAŢILOR
Vă înaintăm, alăturat, Raportul asupra proiectului de Lege pentru modificarea alin.(2) al art.64 din Legea nr.188/1999 privind Statutul Funcţionarilor Publici, trimis Comisiei în vederea dezbaterii pe fond, cu adresa nr. PL.x 697 din 16 decembrie 2009.
PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

RAPORT   

asupra proiectului de Lege pentru modificarea alin.(2) al art.64 din Legea nr.188/1999 privind Statutul Funcţionarilor Publici

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr.PL.x 697 din 16 decembrie 2009, cu dezbaterea pe fond, în procedură obişnuită, a proiectului de Lege pentru modificarea alin.(2) al art.64 din Legea nr.188/1999 privind Statutul Funcţionarilor Publici, înregistrat cu nr.26/843 din 16 decembrie 2009.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.775/06.07.2009);

· punctul de vedere negativ al Guvernului (nr.1892/27.07.2009;

· avizul favorabil al Comisiei juridice, de disciplină şi imunităţi (nr.31/1185/2.02.2010).
Potrivit prevederilor art.75 din Constituţia României, republicată şi ale art. 92.alin.(9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 
Senatul în calitate de primă Cameră sesizată a adoptat proiectul de lege în condiţiile articolului 75 alineatul (2) teza a III-a din Constituţia României, republicată.
Proiectul de Lege are ca obiect de reglementare modificarea alin.(2) al art.64 din Legea nr.188/1999 privind Statutul funcţionarilor publici, republicată, cu modificările şi completările ulterioare, în vederea promovării într-o funcţie publică prin avansare, pentru funcţionarii publici care îndeplinesc cumulativ condiţiile de vechime în funcţie şi au obţinut calificativele necesare la evaluarea performanţei profesionale.
La lucrările comisiei au fost prezenţi 32 deputaţi, din totalul de 33 membri ai comisiei.
La dezbaterile care au avut loc în şedinţa comisiei din  9 februarie 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, în calitate de invitat, domnul Liviu Grădinaru – secretar de stat  în cadrul Ministerului Administraţiei şi Internelor.


In urma dezbaterilor, membrii Comsiei pentru administraţie publică, amenajarea teritoriului şi echilibru ecologic propun Plenului Camerei Deputaţilor respingerea proiectului de lege din următoarele considerente:

- potrivit art.63 din Legea nr.188/1999 privind Statutul funcţionarilor publici, republicată, funcţionarul public beneficiază, în carieră, de dreptul de a promova în funcţia publică şi de a avansa în treptele de salarizare. Conform alin.(2) al art.64 se observa că regula concursului reprezintă modalitatea pe care se bazează promovarea într-o funcţie publică superioară, atunci când există competiţie, această modalitate fiind o exigenţă a democraţiei. 
- stabilirea unor condiţii pentru promovare, precum şi necesitatea susţinerii unui examen sau concurs în acest sens, a fost realizată în vederea asigurării încadrării în numărul maxim de funcţii publice rezervat în vederea promovării prin planul de ocupare, în condiţiile în care, în decursul unui an, îndeplinesc aceste condiţii mai mulţi funcţionari publici. Mai mult, precizăm că legislaţia în materie prevede faptul că promovările în cadrul unei autorităţi sau instituţii publice se fac pe baza numărului maxim de funcţii publice rezervat în vederea promovării prin planul de ocupare întocmit de către acestea, precum şi cu încadrarea în fondurile bugetare aprobate în acest sens.

- potrivit dispoziţiilor legale în vigoare, promovarea nu este condiţionată de existenţa unui post vacant şi se realizează prin transformarea postului ocupat de funcţionarul public care a promovat şi prin completarea, în mod corespunzător, a fişei postului cu noi atribuţii.
Raportul Comisiei a fost adoptat cu majoritate de voturi (3 voturi împotrivă).

 
Proiectul de Lege face parte din categoria legilor organice. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Întocmit,

Consultant Nicoleta Toma

